Dié mans staan pa vir hul kinders - Kuns En Vermaak - Republikein
Friday, March 15th, 01:01:16
Tanja Bause - Foto’s van Namibiese pa’s wat vir hul kinders sorg, word tot Sondag by die Okuryangava-sentrum vir gestremdes uitgestal.
Dié uitstalling is moontlik gemaak deur die Sweedse ambassade in Suid-Afrika en Sonke Gender Justice in vennootskap met die plaaslike organisasies White Ribbon Campaign Namibia en LifeLine/ChildLine Namibia.
Die doel van die uitstalling is om pa’s se rolle in hul kinders se lewens uit te beeld en om geslagstereotipes af te breek.
Die uitstalling is getiteld “Namibian Dads”, maar beeld ook moderne Sweedse pa’s uit, wat die stereotipe idee van die afwesige pa vervang met die uitbeelding van ’n meer betrokke, versorgende pa.
Mnr. Sam Afrikaner is een van die pa’s wat deur die uitstalling uitgebeeld word.
“Ek werk vir LifeLine/ChildLine Namibia in die gender-afdeling. Ek het twee van my eie kinders en het drie aangeneem, maar hulle is almal my kinders en ek moet ’n goeie rolmodel vir hulle wees. Ek het in ’n huis grootgeword waar my pa nie ’n goeie rolmodel was nie, en het besluit om dit te verander wanneer ek eendag my eie kinders het,” het hy gesê.
“Ons moet die geslagstereotipes afbreek en as pa’s betrokke raak. Dit vat twee mense om ’n kind te maak, en ook twee om ’n kind groot te maak.
“Wanneer my vrou besig is, kook ek kos, of was die skottelgoed of wasgoed. Dit maak my nie minder van ’n man nie. Ek sien dit nou al in my oudste seun, wat dit ook doen sonder om twee keer te dink. Ons moet as man en vrou mekaar help om gebalanseerde kinders met respek groot te maak.”
Volgens mnr. Lucas Bento, ook in die uitstalling, is dit elke pa se plig om by sy kinders betrokke te wees.
“Ons moet ons seuns veral leer om nie gewelddadig te wees nie – om mense met respek te behandel en hoe om ’n goeie pa te wees.
“Ek is die pa van twee seuns en ’n man, maar ek help met alle huishoudelike take. Ek neem verantwoordelikheid vir vaderskap en hoop ek stuur sodoende gebalanseerde seuns die wêreld in. Namibiese pa’s moet meer betrokke by die opvoeding van hul kinders raak.”